Bumble แอปคู่แข่ง Tinder ที่ให้ผู้หญิง เป็นฝ่ายเลือกก่อน
“ฉันอยากมีเบอร์โทรฯ ของผู้ชายไว้ แต่ไม่อยากให้พวกเขามีเบอร์โทรฯ ของฉันเลย” “ถ้าผู้หญิงเป็นฝ่ายเลือกได้ว่า จะติดต่อไปเพื่อเริ่มต้นความสัมพันธ์หรือไม่ มันก็คงจะดี”  นี่คือสิ่งที่อยู่ในหัวของคุณ Whitney Wolfe Herd ผู้ก่อตั้งแอปพลิเคชันหาคู่ ชื่อว่า “Bumble” ซึ่งกำลังก้าวขึ้นมาเป็นคู่แข่งสำคัญของ Tinder
3 ก.พ. 2564

Bumble แอปคู่แข่ง Tinder ที่ให้ผู้หญิง เป็นฝ่ายเลือกก่อน /โดย ลงทุนแมน
“ฉันอยากมีเบอร์โทรฯ ของผู้ชายไว้ แต่ไม่อยากให้พวกเขามีเบอร์โทรฯ ของฉันเลย”
“ถ้าผู้หญิงเป็นฝ่ายเลือกได้ว่า จะติดต่อไปเพื่อเริ่มต้นความสัมพันธ์หรือไม่ มันก็คงจะดี”
นี่คือสิ่งที่อยู่ในหัวของคุณ Whitney Wolfe Herd
ผู้ก่อตั้งแอปพลิเคชันหาคู่ ชื่อว่า “Bumble”
ซึ่งกำลังก้าวขึ้นมาเป็นคู่แข่งสำคัญของ Tinder
ไอเดียดังกล่าว ถูกนำมาพัฒนาให้เป็นแอปหาคู่ที่น่าสนใจอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Whitney Wolfe Herd เป็นนักธุรกิจหญิง สัญชาติอเมริกัน
เกิดเมื่อปี ค.ศ. 1989 และปัจจุบันมีอายุ 31 ปี
จริงๆ แล้ว เธอเป็นหนึ่งในผู้ร่วมก่อตั้ง และผู้บริหารฝ่ายการตลาดของ “Tinder” แพลตฟอร์มหาคู่ชื่อดังแห่งยุค
แต่คุณ Wolfe Herd กลับต้องเผชิญปัญหาการคุกคามทางเพศในที่ทำงาน ทำให้เธอตัดสินใจลาออกและฟ้องร้องบริษัท ซึ่งสุดท้าย Tinder ตกลงจ่ายค่ายอมคดีความเป็นเงิน 30 ล้านบาท ให้กับเธอ
อย่างไรก็ตาม เหตุการณ์นี้ได้กลายเป็นแรงบันดาลใจให้คุณ Wolfe Herd สร้างแพลตฟอร์มสำหรับหาคู่ ที่ให้ความสำคัญกับผู้หญิงเป็นหลัก
โดยเธอลองนึกถึงมุมมองของตัวเอง ที่ไม่ได้อยากให้ผู้ชายมีเบอร์โทรฯ ติดต่อหรือโทรหาเธอเวลาไหนก็ได้ แต่ถ้าเธออยากคุยเมื่อไร ก็จะเป็นฝ่ายโทรไปหาผู้ชายเอง
ซึ่งต่อมา เธอมีโอกาสนำเสนอไอเดียนี้ให้กับคุณ Andrey Andreev นักธุรกิจชาวรัสเซีย เจ้าของแอปหาคู่ ที่ชื่อว่า Badoo ที่ค่อนข้างโด่งดังในยุโรป โดยทั้งคู่รู้จักกัน สมัยคุณ Wolfe Herd ทำงานอยู่ที่ Tinder
ปรากฏว่าคุณ Andreev ชอบแนวคิดธุรกิจหาคู่ที่ให้สิทธิ์ผู้หญิงได้เลือกตัดสินใจก่อนเป็นอย่างมาก เขาจึงให้เงินทุน 300 ล้านบาท เพื่อให้คุณ Wolfe Herd นำไปก่อตั้งบริษัทเพื่อพัฒนาแอปพลิเคชัน โดยเขาจะถือหุ้น 79% ขณะที่คุณ Wolfe Herd เป็นซีอีโอ และถือหุ้นอีก 20%
แล้วแอปพลิเคชันหาคู่ “Bumble” ก็ถือกำเนิดขึ้น จากเงินทุนก้อนนั้น..
แอป Bumble เปิดให้บริการครั้งแรก เมื่อเดือนธันวาคม ปี 2014 
หลังจากคุณ Wolfe Herd ลาออกจาก Tinder ไม่ถึง 1 ปี
แล้วแอปหาคู่ Bumble มีรูปแบบการใช้งานอย่างไร?
บริการทั่วไปของ Bumble จะมีลักษณะคล้ายกับ Tinder หรือแอปหาคู่อื่นๆ
เมื่อเราสไลด์หน้าจอไปเจอคนที่ถูกใจ ก็ให้ปัดขวาเก็บไว้ แต่ถ้าไม่ถูกใจ ก็ปัดซ้ายทิ้งไป
ซึ่งถ้าฝั่งตรงข้ามสนใจเราเช่นกัน ก็จะถือว่าจับคู่สำเร็จ หรือเรียกว่า Match
แต่ข้อแตกต่างจากแพลตฟอร์มอื่นคือ 
เมื่อเกิดการ Match แล้ว จะมีเพียงฝ่ายหญิงเท่านั้นที่สามารถเริ่มต้นส่งข้อความติดต่อไปก่อนได้ 
ส่วนฝ่ายชายทำได้แค่ “รอ” เท่านั้น
และถ้าภายใน 24 ชั่วโมง ไม่มีการพูดคุยเกิดขึ้น การ Match ก็จะถูกยกเลิกทันที ราวกับซินเดอเรลล่าที่พวกเขาเพิ่งตกหลุมรัก ได้หายตัวไปแล้ว
ฟีเจอร์นี้ ทำให้ผู้หญิงรู้สึกว่า Bumble ค่อนข้างปลอดภัยกว่าแอปอื่นๆ รวมทั้งผู้ชายเองก็ผ่อนคลายความกดดันลง เมื่อรู้ว่าผู้หญิงเปิดโอกาส ส่งผลให้ทั้งคู่พูดคุยกันได้อย่างสบายใจมากขึ้น
นอกจากนั้น Bumble ยังมีบริการรองรับความสัมพันธ์ในรูปแบบต่างๆ 
เช่น หากคู่ที่ Match เป็นเพศเดียวกัน ใครจะทักไปก่อนก็ได้ 
หรือโหมด BFF ไว้สำหรับหาเพื่อนที่มีความสนใจเหมือนกัน
มาถึงตรงนี้ หลายคนอาจสงสัยว่า Bumble มีคนใช้งานเยอะแค่ไหน?
บริษัทใช้โมเดลธุรกิจแบบ Freemium
คือ เปิดให้บริการพื้นฐานฟรี แต่ถ้าสมัครสมาชิก ราคาประมาณ 300 บาทต่อเดือน ก็จะมีฟีเจอร์พิเศษเพิ่มเติม เช่น ขยายเวลา Match ได้นานกว่า 24 ชั่วโมง
ปัจจุบัน Bumble มียอดดาวน์โหลดแอปพลิเคชันไปแล้วมากกว่า 100 ล้านครั้ง
โดยมีผู้ใช้งานประจำ 12.3 ล้านบัญชีต่อเดือน ซึ่งเป็นสมาชิกแบบจ่ายเงิน 1.2 ล้านบัญชี
ถ้านับแค่ในประเทศสหรัฐอเมริกา Bumble จะเป็นแอปหาคู่ที่ได้รับความนิยมอันดับ 2 ของตลาด
โดยมีชาวอเมริกันใช้งานแอป 5 ล้านบัญชีต่อเดือน เป็นรองแค่ Tinder ที่มีผู้ใช้งาน 7.8 ล้านบัญชีต่อเดือน
ด้วยการเติบโตที่น่าสนใจนี้ จึงทำให้ The Blackstone Group บริษัทการเงินสัญชาติอเมริกัน เข้ามาซื้อหุ้นจากคุณ Andreev ผู้ที่ถือหุ้นอยู่กว่า 79% ของบริษัทเจ้าของแอป Bumble
โดยที่ คุณ Andreev ตกลงขาย เพราะมีข่าวอื้อฉาวเกี่ยวกับการเหยียดเพศในที่ทำงาน ซึ่งตรงข้ามกับภาพลักษณ์ที่บริษัทสร้างมาตั้งแต่ต้น
จากนั้น ก็ได้มีการปรับโครงสร้างบริษัทใหม่เป็น Bumble Group ที่ดูแลทั้งแพลตฟอร์ม Bumble และ Badoo รวมถึงให้คุณ Wolfe Herd ดำรงตำแหน่งซีอีโอ ที่ดูแลภาพรวมทั้งหมด
ผลประกอบการของบริษัท Bumble Group 
ปี 2018 รายได้ 10,788 ล้านบาท
ปี 2019 รายได้ 14,646 ล้านบาท 
และ 9 เดือนของปี 2020 รายได้ 12,480 ล้านบาท
โดยล่าสุด Blackstone บริษัทจัดการการลงทุนในสหรัฐอเมริกา ได้ประเมินมูลค่าธุรกิจของ Bumble Group ไว้อยู่ที่ 3,000 ล้านดอลลาร์สหรัฐ หรือประมาณ 90,000 ล้านบาท ซึ่งถือเป็นสตาร์ตอัปในระดับยูนิคอร์น
และล่าสุด Bumble Group ก็กำลังเตรียมจดทะเบียนเข้าสู่ตลาดหลักทรัพย์ NASDAQ แล้ว ซึ่งนักวิเคราะห์ก็คาดการณ์ว่า มูลค่าบริษัทอาจเพิ่มขึ้นสูงถึง 180,000-240,000 ล้านบาท
หากเปรียบเทียบกับบริษัทในตลาดหลักทรัพย์แห่งประเทศไทย 
Bumble Group จะมีขนาดใหญ่พอๆ กับ ธนาคารกรุงเทพ (BBL) 
หรือ บริษัทเซ็นทรัลพัฒนา (CPN) เลยทีเดียว
เรื่องราวนี้แสดงให้เห็นว่า
ในอุตสาหกรรมที่ผลิตภัณฑ์มีลักษณะคล้ายกัน
ปัจจัยสำคัญที่ทำให้บริษัทอยู่รอด หรือยึดครองส่วนแบ่งตลาดได้
คือ การสร้างจุดขาย ให้ตอบโจทย์ความต้องการ หรือ “Pain point” ของลูกค้ากลุ่มเป้าหมายมากที่สุด
เหมือนในกรณีของธุรกิจแพลตฟอร์มหาคู่ 
ที่มาตอบโจทย์ความต้องการความปลอดภัยของผู้หญิงในการเล่นแอปหาคู่
จนได้รับความนิยมมากขึ้นในที่สุด
เมื่อก่อน คนส่วนใหญ่ อาจจะรู้จักแต่ Tinder และนึกชื่อแอปอื่นไม่ออก
แต่ต่อไป ถ้าถามผู้หญิงว่า เล่นแอปหาคู่อะไรกัน
เราอาจเริ่มได้ยินพวกเธอตอบว่า “ฉันเล่นแอป Bumble อยู่” ก็เป็นได้..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-